Veebist nopitud lause ei võta allpool jutuks naiste püksilembust, vaid sõna läbivalt kasutuse. Tegusõna läbima tähendab ’millestki läbi minema’, ka ’midagi läbi tegema’, kirjutab Eesti Keele Instituudi vanemkeelekorraldaja Sirje Mäearu.
EKI keelekool: miks kannavad naised läbivalt vaid pükse?
Lauses peab läbima-tegusõna vormil olema ka sihitislik laiend: rong läbis tunneli, linna läbib kiirtee, eelnõu läbis esimese lugemise. Tegusõnast saadud oleviku kesksõna läbiv esineb koos laiendiga: kesklinna läbiv liiklusvoog, soomust läbiv ’läbistav’ kuul, teost läbiv teema, uuenduskuuri läbiv hotell, aga ka ilma selleta: läbiv ’läbiulatuv’ kiirgus, läbiv haav, läbiv ’pidev’ numeratsioon.
V-kesksõnast lähtub lt-määrsõna läbivalt: Iga relvarauda puuritav auk puuritakse relvaraua üht seina täielikult läbivalt; Läbivalt on sõna „pangaarve“ asendatud sõnaga „pangakonto“. Läbivalt-sõna näitab rohke kasutuse kõrval ka tähenduse avardumist, kuid öeldu mõttest arusaamine võib tekitada raskusi. Vahel tundub läbivalt olevat ülearune: Raamat on läbivalt illustreeritud Jüri Mildebergi illustratsioonidega. – Raamatu on illustreerinud Jüri Mildeberg; Töö peab olema läbivalt eestikeelne. – Töö peab olema eestikeelne.
Tihtipeale saaks sõna läbivalt asendada mõne sisuselgemaga. Näiteks saaks eelmise lõigu esimeses näitelauses kasutada sõna läbi: Iga relvarauda puuritav auk puuritakse relvaraua ühest seinast täielikult läbi; teises lauses nt ühendit igal pool: Igal pool on sõna „pangaarve“ asendatud sõnaga „pangakonto“.
Sobida võib ka muu sõnastus: Eesti võrkpallimeistrivõistlustel näitas Pärnu meeskond hooaega läbivalt suurepärast mängu. –.. näitas Pärnu meeskond kogu hooaja jooksul või terve hooaja vältel suurepärast mängu; Tagasisõidul vasardas peas läbivalt mõte sellest, et suve poole peaks sinna uuesti minema. – Tagasisõidul vasardas peas pidevalt mõte sellest, et..
Mõnikord paistab läbivalt-sõna olevat segi läinud sarnassõnadega läbini ja läbinisti. Kasutagem siis neid: Projekt on saanud kasutajatelt läbivalt positiivseid hinnanguid. –.. läbini või läbinisti positiivseid hinnanguid; Hoone on läbivalt palkidest. – Hoone on läbini või läbinisti või üleni palkidest.
Kuna määrsõna läbivalt puhul võib selle tähendus jääda ebaselgeks, tasub arusaamise huvides kaaluda tähenduslikult selgemat sõnastust. Loo pealkirjaks saanud lause saaks olenevalt mõttest ümber sõnastada järgmiselt: Miks kannavad naised igal pool vaid pükse? Miks kannavad naised kogu aeg vaid pükse?